Zodeodenipa pouadeni noccoza Zeso canauato-uarrapoui canarizaui qqui toquenaraha pouaza parrissa quena-rrarade.
Nama quenarraripa pina Deo Atti cacomerabote Izaia dozo inaporrarossa inanemanarraro.
Izaia attipa:
—A,
ia Zozossede,
icca uimaza parrissa narra canima-rraraui.
Nerrecorraridenizana Deocca dacorehe auato tapazerre?
−napoui nade.
Rrehe,
zodeodenipa Zeso canauato-uarrapoui canaui qqui toquenaraha parrissa quenauiuarrine bodideni ssamoqquiri nade.
Izaiapa poccadeni uima onihi naqui dozo inaporraro:
—Deopa noccodeni ecossabaqquirrari,
qqui toquena-rrarauiuarrine.
Deopa bodideni inassamobaqquirrari,
touattemana-rrarauiuarrine.
Deo Attipa:
“Bodideni cacarriqquimerazapa onabicabaqquiuitouiraha bodideni cacarriqquimere-manaha narraraui”
−napoui nade Izaia dozo inaporraro.
Izaiapa Zesocca deni torrehe qqui tapozapa tauimari dozo inaporraroparri.
Naraha zodeodenicca taminedeni motapa Zesoza parrissa quenaraha marinarra parizeoza rrehe quenarrarideni noppine pouadeni cacomemanarrari,
—Icca Deo Atti mamariuarri ia touattarrobaqqui-manarana −quenaza.
Pouadeni bodipa:
—Madirra iaza uatizemanana −quenarrari.
Deo pouadeniza uatizeuiuarrine touini quena-rrararrari.
Nazapa Zeso rrazirema uati uati tade:
—Ouaza parrissa narraripa ouazaha parrissa naui orrari-rraraui.
Occa Abi oua zosse naronarrariza naco parrissa narrari.
Madirra oua qqui tarraripa oua Zosse naronade naco qqui taui.
Ouape ssiuarrani rrinede orrani arri namiuarri occaronarraro,
ouaza parrissa quenarraridenipa ziziniza madimana-rrarauiuarrine.
Naraha madirra ouatti mittemanaraha pina ouatti mittemanarraraui narrarideni naco ozauabaqqui-rraraui.
Ouape madirra zauade occarona-rrerade.
Madirra tocassiuauerauiuarrinera occaronarrarode.
Madirrapa ouaza uattarroqquiri narrari.
Ouatti mittemanaraha iboqquiri nazapa zama rriqueza Abi Deo uimasiri manaconi uatide torrazapa pouadeniza arrama nauitoui:
“Tiadenipe occa erredeni atti mittade nacasseraqquiri tiquenezape narrizoue rriquerreraniccaza tiquerrenanitoui” nauitoui.
Neraha ouape oua mottacca uima uati uati ohona nerrerani.
Abi oua Cazossedena:
“Arrima narraro uima mari ticanabaqquina” naza uati uati onarraroparri.
Naraha ouape nauato onerre narraro.
Abi pocca zossenirripe camittehe rriquerreranicca.
Arri uati uati onarrarope Abi oua cazosserraricca −nade Zeso.